《盛世新聲目錄》序

《盛世新聲》若干篇。明萬曆中。文淵閣大學士臣某等譔。及崇禎末。書皆亡。不傳於世。景源奉使入燕都。求之未得也。明年春。還至薊州。聞童子歌《玉娥辭》。又能誦《盛世新聲》甚詳。乃使人。訪其童子。得其書。定著目錄而序之。蓋太祖承元之敝。峻刑法以繩天下。置詔獄於錦衣衛。及成祖靖難以後。又立東廠。以刺事緹騎旁午。而海內無不惴惴。至神宗。專上柔道。以仁厚率先天下。宥忠臣方孝孺等連及之罪。戒有司毋濫刑罰。故緹騎終歲不出錦衣衛。東廠獄中常空虗而生靑草。五十年天下安樂。夫民和然後樂興。神宗之時。淸刑罰而萬民和。此樂府之所以作也。豈非盛哉。景源嘗讀來斯行所述《獄志》。未始不太息流涕也。嗚呼。二祖懲亂世。多用重法。然神宗布明德敎。弛法律。養士君子廉耻之心。自宰輔。至于七卿。無一人被笞辱者。大學士自申時行以下九人。都御史六部尙書自陸光祖以下四十有七人。皆得致仕。而保全終始之節。士君子不知京師有詔獄也。故天啓、崇禎之際。言事者。敢諫苦爭。抵罪而不怨。及其亡也。服忠正。矜名義。相與致命而無所悔。皆萬曆仁厚之報也。大學士論次樂府。被諸管絃。而所謂盛世新聲。爲最美。至今傳世。所以章神宗之德。慈愛惻怛。不用刑罰。饗四海升平之樂也。世稱神宗選宮女三百餘人。學官戱於玉煕宮。然景源過撫寧縣。見官戱。皆有軌度。陳閭巷田畒之事。以爲戒。工歌樂府。欲使人主。順天時。恤民隱而已也。豈好逸豫而張此戱哉。景源得樂府諸篇。而審其聲。彷徨慷慨而不自已。故爲著萬曆遺德。以致其思慕之情焉。